Xbox Series X e Xbox Series S

L’**Xbox Series X** e  l’**Xbox Series S** (insèma, l’**Xbox Series X/S**) hinn di consòll de videogioeugh sviluppad de la Microsoft. A hinn stàa tucc e dò mandàa foeura el 10 de november del 2020 come quarta generazión de la famiglia di consòll de l’Xbox, cont el vegnigh adrée a la famiglià de l’Xbox One. 

I vos sora la consòll hinn sortìd per la primma vòlta a l’inviada del 2019, con la lìnea in del'insèma, in còdes  inscì ciamada  "Scarlett", e fada su de modèj de alt e bass livèll ciamàa in còdes "Anaconda" i primm e "Lockhart" i segónd. El modèll de alt livèll l’è stàa presentàa per la primma vòlta in del cors de  l**’**Electronic Entertainment Expo 2019 sòta el tìtol de "Project Scarlett", inveci el sò nòmm e 'l sò progètt come Xbox Series X l’è stàa fà conóss in del cors del The Game Awards pussée tard in del mes de dicember. In del settember del 2020, la Microsoft l’hà fàa conóss el modèll de bass livèll ciamàa Xbox Series S.

La Microsòft l’è ‘drée a dagh la priorità  a la resa de la macchina fisica, comprésa ona risoluzión del schèrmo (fin a la risoluzión 8K) insèma a on’alta freguenza di fotogramma, al reitréising in temp reál, e a l’utilizzazion de unitàa de memòria a stat sòlid (SSD) a alta velocità per ridù el temp de caregamént in su l’Xbox Series X. L’”Xbox Series S” el dupera l’istèssa CPU ma ‘l gh’hà de men de GPU, de memòria, de spazzi per l'archìvi de denter e ‘l gh’hà nò de unitàa òttich.

La Microsoft l’è ‘drée a 'vègh per la soa noeuva macchina on pont de vista che 'l ghe varda adrée al giogadór, comprés di aggiornamént a gratis,  ch’a hinn di noeuv elaborazión di gioeugh de l’Xbox One miglioràa grazie a l’idèa "Smart Delivery", o ben di gioeugh ottimizzàa per la macchina fisica di seri X/S, e la retrocompatibilità cont i versión indrée del gioeugh, di contròlladór e di accessòri de l’Xbox. La consòll la se vantaggia del servizzi de abbonamènt ai gioeugh Xbox Game Pass, e del claudghéiming a distanza i sui dispositìv mòbil per mèzz de la piattaforma claud de strìming di gioeugh  Xbox Game Pass cloud gaming.

## Stòria

### Presentazion inizial e slanz
I vos del settór sora la noeuva macchina de l’Xbox,  hann comenzàa a l’inviada del giugn del 2018, cont el Phil Spencer de la Microsoft che ‘l confermava che in quèll momént là l’era ‘drée a  "progettà la struttura de la noeuva consòll de Xbox".  La macchina l'era ona famiglia de dispositìv cont el nòmm in còdes de "Scarlett", che la gh’aveva denter on modèll men car, con ona enfasi importanta sora ‘l strìming e la retrocompatibilità. Del Marz del 2019, di àlter vos del settór, hànn menàa a fà l'ipòtesi de la sortida  di sò consòll de la famiglia Scarlettcont el nòmm in dòdes de "Anaconda" e l'elaborazión de bass livèll "Lockhart".

La Microsoft l’hà confermàa el **Project Scarlett** a la conferenza stampa de l' Electronic Entertainment Expo 2019. La Microsoft l’hà dii che i voréven on passàgg  "dolza" de l’Xbox One al Scarlett, cont el Scarlett che l’era retrocompatìbel con tucc i gioeugh e la pupàrt di hardwér ch'i èren adàtt a l’Xbox One. In del cors de la presentazión al The Game Awards 2019, la Microsoft l’hà fàa conóss officialmént el progètt del Scarlett e la soa marcadura, "Xbox Series X", e anca ona data de sortida in su la fin del 2020. Adrée a l'avvenimént, on portavós de la  Microsoft l'hà deciarà che l' Xbox Series X la fàa su on princippi de la quarta generazión di màcchin de l'Xbox,  che vegnarànn marcàa domà come  "Xbox" senza sottotìtoj. 

La Microsoft l’hà pianificàa de internàss in di caratterìstich de la macchina e de slanzà i gioeugh per la Series X sia a la Game Developers Conference (GDC) del 2020 sia a l' Electronic Entertainment Expo 2019, ma tucc e du i avvenimént hinn stàa annullàa per via de la Pandemia de COVID-19. La Microsoft l’hà programmàa di presentazión in su la red in di stèss dì pianificaà in del marz del 2020, inveci la programmarà la presentazión a l’Expo  ind on momént adrée. I caratteristich dettagliàa hinn stàa presentàa de la Microsoft, la Digital Foundry e l’Austin Evans de l’Overclock Media in del 16 de marz. A comenzà a magg e a ‘ndà adrée fin al slanz, la Microsoft l’hà pianificàa de fà di àlter avvenimént digitàj sora l'Xbox Series X e i sò gioeugh come part de ona serie  "Xbox 20/20". Quèsti i gh'hann denter  l'Xbox Games Showcase el 23 de luj del 2020, indoe che hinn rappresentàa soràtutt i gioeugh sò pròpi realizzà di sò Xbox Game Studios (Studi del gioeugh de l'Xbox).

El 16 de Luj del 2020 la Microsoft l'hà nonziàa che l’aveva finìi la produzión de l' Xbox One X e tucc i modèj del tutt digitàj de l’Xbox One S in preparazión di noeuv prodòtt.

L'ipòtesi de l’esistenza de la  Xbox Series S l'era giamò stada fada innanz de la presentazión de l’Electronic Entertainment Expo 2019 realizzada sora 'l "Project Lockhart" che l’hà compagnàa el Scarlett, e l'era ona segónda consòll de bass livèll. La conferma del nòmm de l'Xbox Series S l'è stada proeuvada di primm accessòri per la macchina de l'Xbox che 'n quajvun l'era bon de comprà. La Microsoft l'hà annonziàa officialmént la consòll Series S el 8 de settember del 2020, cont el fà savè che la sarìss stada mandada foeura insèma a la  Series X a November del 2020. La Microsoft l'hà marcàa su che la Series S l'era stada missa in d'ona manera discrètta in sul sfond di vìdeo de anónzi de l'Xbox precedént cont el Phil Spencer in del cors del luj del 2020.

## La macchina fisica
Quand che ‘l grupp de l’Xbox la Microsoft l’hà taccàa a lavoràgh adrée al successór de la consòll de l’Xbox One intorna del 2016, l’aveva giamò previst la necessità de ‘vègh du modèj de consòll compàgn che i sò modèj de l’Xbox One X e l’Xbox One S per andàgh incontra ai vari mercàa. Cont el sviluppà tucc e dò i unitàa insèma, i sarìssen bònn de sicurà  che i gioeugh sviluppàa sìen bònn de girà in tucc e du i sistèma senza di eccezión. Come l'è stàa d’usanza cont i vègg progètt de  l'Xbox, ai consòll gh’hinn stàa dàa di nòmm in còdes fondàa sora i città. L'Xbox Series S l'è stàa ciamàa "Project Lockhart", dela città de Lockhart, inTexas, che Alan Greenberg l'hà dìi che l'era conossùda come "la città piscinina cont el coeur grand".

Per l’alt livèll, l’ Xbox Series X, l'obiettìv primari de la Microsoft l’era quèll de dobbià almén la resa grafica de l’Xbox One X misurada in tèrmin de operazión in virgola mòbil al segónd, e migliorà quatter vòlt tant la velocità de la CPU rispètt a l’Xbox One X cont el mantegnì l’istèssa resa acustica di consòll de l’Xbox One. Come che i ingenée hànn tegnìi in cunt i requisìi de potenza de sodisfà chi caratterìstich chì, i hànn dì che chi part chì surbirìssen su on mucc de potenza intèrna (pressappòch 315W) e avarìssen ingenerà on mùcc de calór.

Quèst l’hà menàa a decìd de spartì i componént in du circùit stampàa in deperlór; vun che’l gh’hà denter la CPU/GPU, la memòria, e i regoladór de la potenza, e ‘na segonda scheda che la fa el mestée de la scheda Southbridge per i procèss de entrada e sortida che van pussée adasi. I sched, montàa in sui fiach oppòst d’on telár de alumini ajùten a creà on canál d’aria per el raffreddamént. I componént che rèsten - el stralattador de calor, la schermadura elettromagnetica, l’alimentadór, l’unitaa òttica, e la ventola de raffreddamént hinn stàa donca organizzàa compagn che ind on tìpich*[[Tetris]]*, second l'idèa del progettista principál, el Chris Kujawski, per ‘vègh on fattór de forma compàtt de ona strattura compagn de ‘na torr. Per sodisfà el fattór acustich, el sistèma el gh’hà denter on mucc de sensór per el contròll de la velocità de la véntola, e l’è stada necessaria ona granda avertura  de sora de sicurà on bon fluss de aria travèrs el sistèma.  Ancabén cèrti elemént, come i unitàa òttich, i requisìi del fluss d’aria e la grandèzza del stralattadór del calór comportàssen cèrti grandèzz che ciàpen part in del fattór de forma complessìv, el grupp de progètt l'è stàa sodisfàa de vèss stàa bon de ottegnì per l'unitàa ona forma quadrada.

### Xbox Series X
El capp de l’Xbox, el Phil Spencer, l’hàa dìi che la Microsoft l’è era ’drée a tegnìi pussée in cunt ona freguenza di fotograma pussée elevàda e i temp de caregamént pussée curt putòst che ona risoluzión maggiora, raggiùnta de la Serie X cont el cobbià mèj i capacità de la CPU e de la GPU.

L’ Xbox Series X l’è alimentada de ona CPU de 7 nm, la CPU AMD Zen 2 con 8 coeur che gìren a la velocità de 3.8GHz, o semai che ‘l vegna doperà el multitréding simultani (SMT), a 3.6GHz. On coeur de la CPU l’è dedicàa  al sistèma operatìv che 'l gh'hà de fpermètt de lavorà.  L’unitaa de elaborazion grafica a l’è anca ona unitàa progettada second conforma ai necessità fondada sora l’architettura grafica  RDNA 2 de l'AMD. La gh’hà on totál de 56 unitàa de elaborazión (CU) con 3584 coeur, de che 52 unitaa de elaborazión e 3328 coeur che lavoren, a ‘n ritm 1.825GHz. Quèll’unitàa chì l’è bòna de fornì 12 teraflops de potenza de elaborazión. L’unitàa l'è fornida de 16GB de GDDR6 SDRAM, di quàj 10GB che van a la veocità de 560GB/s de vèss doperàa soratùtt cont el sistèma gràfich e i àlter 6Gb a 336GB/s de vèss doperà per di àlter fonzión de elaborazión. Dòpo de avègh  tegnì in cunt la programmadura del sistèma, pressappòcch 13,5GB de memòria sarànn disponìbil per i gioeugh e di àlter aplicazión, cont la programmadura de sistèma che el servìss de tràa foeura i dàa domà de l’unitàa che la va pussée adasi. I obiettìv quant a la resa de la Xbox Series X hinn quèj de rivà a ona risoluzion 4K e 60 fotogramma per segónd, con la consòll che l'è pressappòch quatter vòlt pussée potenta de l’Xbox One X. La Serie X l’è bona de sostegnì fin a 120 fotogramma per segónd, e presentà ona risoluzion 8K. 

La forma de la consòll Xbox Series X l’è progettada de vèss discrètta e minga tròppa granda. La gh’hà on ingomber orizzontàl de 15,1x15,1 ghèj, la soa altèzza l’è 30,1 ghèj , el sò pes l’è 4,45Kg; quand che l’è missa  in posizión verticál,  l’unità la pò anca vèss doperada pòsta in sul sò fianch. I sò fonzión che ‘l gh’hà in su la part denánz hinn domà el pulsànt de pizzàla e ona unitàa Blu-ray ultra HD. La part de sora de l’unitàa a l’è on’ùnega véntola potenta. El Spencer l’hà dìi che la consòll l’è tant silenziósa quant l’ Xbox One X.  La serie X la gh’hà ona sortida HDMI 2.1, on spazzi bon de slargà l'archivi, trèe pòrt USB 3.1, e 'na pòrta ethernet. La consòll la gh’hà nò denter on blàster a infraross o ona HDMI pass-tró compagn che ind la lìnea Xbox One, invece adatta a l’HDMI-CEC. Ona pèrdita che gh'era prima l’hà suggerìi ona pòrta TOSLINK per l’àudio digitál, ma l’è stata tirada via del progètt finál. 

### Xbox Series S
Quant a la soa macchina l’Xbox Series S l’è paragonàbil a l’ Xbox Series X, compàgn che  l’Xbox One S l’è correlàa con Xbox One X, ma la gh’hà men de potenza de elaborazión. La dopera l’istèssa CPU con di freguénz de l'oreloeugg on zicch pussée bass, inveci la dopera ona GPU che la va pussée adasi, ona RDNA2 realizzada a segonda del besògn con 20 unitàa de càlcol a la velocitàa 1.55GHz per 4 TFLOPS, rispètt ai 12 TFLOPS de la Series X. El GH'hà su 10 GB de RAM e ona unità de archivi SSD de 512 GB con ona portada entrada sgregia/sortida de 2.4GB/s, e l’inclùd nissuna unitàa a disco òttich, inscì che l’utént el gh’abìa de ottegnìi tucc i  programm de la destribuzión digitàl. la gh'hà el fin de fà diventà tucc i gioeugh  nominalmént a 1440p, e de vèss adàtta per la risoluzión 4K, a 60 fotogramma al segónd,  ancabén el pòda andà a la velocità de 120 fotogramma per segónd a quèlla risoluzión chì. Diversamént la consòll la gh’hà i istèss fonzión de l’Xbox Series X, comprés i pòrt, i espansión, e suppòrt per i gioeugh. 

La Microsoft l’hà progettàa la  Series S per stàgh facilmént denter  ind ona pìccola borsa o ind on zàino de podèla portala adrée e doprala in del cors d'on viàgg. Quant al volùmm l’unitaa de la Serie S a l’è pressappòch el 60% pussée pìccola de la Series X, degià che l'è 275x151x63,5 millimeter granda quand che la stà in verticál. In quèlla posizión chì, la soa vasta superfice de fiànch la gh’hà su la pòrta de scàrich per el raffreddamént attìv de l’aria, compagn che la superfice de sora de la Serie X; di ulteriór pres d’aria hinn collocàa in su la part de sora de la serie S. La part denánz la gh’hà ona connessión USB a ona presa per i scuffi. El de drée de la consòll el gh’hà denter el conligamént a la fòrza, ona pòrta HDMI, dò alter pòrt USB, e ona pòrta Ethernet. Compàgn che la Series X, anca la Series S la pò vèss missa in orizzontál con la pòrta de scàrich che la varda vèrs l’alt per sicurà el fluss d’aria. La Series S la vegnarà mandada foeura cont on rivestimént bianch panàa insèma al sò controlladór, e la pò vèss distìnta del negher opàcch che la Series X le dopera.

### Caratteristich comun

#### Architettura de l'archivi

Tucc e dò i consòll i doperen ona noeuva soluzión per l'archivi, l’ Xbox Velocity Architecture, che la gh’hà dent di componént fisich e di progràmm per migliorà la velocità de trasferimént de la consòll, ridù la gandèzza di descaregamént digitàj e dagh ai sviluppadór pussée de elasticità.   In  del center de tusscòss gh’è la memòria intèrna, ona SSD NVM Express fada su a segonda del besògn.  Ind la Series X, l’è ona SSD de 1 TB (802 disponìbil) con  ona  portada entrada sgregia/sortida de 2.4GB/s. On blòcch de compressión/descompressión comprés ind la macchina el gh’hà denter l’algoritm de descompressión standard “zlib” e on algoritm “BCPack” sò pròpi del costruttór pensàa per la tèxtur del gioeugh, e ’l dà ona velocità combinàda fin a 4.8 GB/s. Denter in de la programmadura, on noeuv DirectStorage API comprés in del DirectX el ghe permètt ai sviluppadór de gestì mèj i prioritàa di entràd e i sortid de la macchina con di alter sottoprocèss. La programmadura la fornìss el flùss di rispòst del campionadór che l’ajuta a caregà tanti tèxtur in segmént per gestì la rappresentazión a livèll de dettali putòst che ‘vegh de leg chi tèxture chì in del sò insèma innanz de dopràj. La Series S la gh’avarà denter ona unitàa de memòria SSD de 512 GB (364 GB disponìbil) con di caratteristich fisich e relatìv a la programmadura compàgn realizzàa seconda conforma ai besògn. Tutt l'archivi SSD  l'architettura la dopera el progràmm PCI Express 4.0.

I sviluppadór de la  The Coalition hànn trovà foeura che senza nessun cambiamént al sò còdes, el videogioeugh *[[Gears 5]]* el se caregava quatter vòlt pussée a la svèlta in su l’Xbox Series X che in su l’Xbox One X per via de la portada maggiora de memòria e de l’archivi, e sarìssen bònn de aumentàj anmò, ‘na vòlta miss denter i noeuv fonzión del DirectStorage API.

La consòll l’è compatìbil con la memòria estèrna grazie a on scheda de memòria SSD soa pròpia missa denter in del dedrée de la consòll, che la sarà prodòtta domà de la Seagate Technology al momént del slanz e limitada al spazzi de memòria de 1 TB, ancabén el modèll de 2 TB l’è prevìst in seguit.  Come per l'Xbox One, i consòll anca lor sarànn compatìbil cont on spazzi per l'archivi USB de foeura, ma domà quèj gioeugh che gh’hànn la retrocompatibilità (che pòden anca vèss trasferìi direttamént de 'na consòll Xbox On) podarànn vèss bònn de girà de l'archivi USB estèrno. I gioeugh natìv Xbox Series S e Series X gh’hànn de vèss memorizzàa in del SSD intèrno o in su 'na scheda de memòria de espansión per podè vèss doperàa, ma pòden vèss spostà vèrs on dispositìv de archivi USB per risparmià el spazzi in sul disco per di alter gioeugh 

#### Tecnologij de restituzion audio e video
Sia la Series X sia la  Series S hinn compatìbil cont el reitréising in temp reál e cont i noeuv caratteristich del standard de l’HDMI 2.1 comprés la freguenza de aggiornamént variàbil e l’ALLM (manera automatica a bass temp de rispòsta) che vegnen incoeu miss denter in di noeuv televisór. L'àudio de la consòll, quant a la macchina fisica el sarà miglioràa.  Ona caratteristica ciamada "audio ray tracing" la dopererà  i processór réitreising per elaborà l'audio spaziál a l'istèssa manera  al fin de fà sentì el giodadór pussée tiràa denter.

On àlter obiettìv de la Microsoft a l’è quèll de redù i temp de rispòsta per migliorà la reattività, cont el giotà on suppòrt per l’ HDMI 2.1 ALLM a temp de aggiornént variàbil, e la tecnologia de l’"entrada a temp de rispòsta dinàmich"—on noeuv percórs per i dàa in entrada che 'l ghe permètt ai sviluppadór de tegnì in cunt el ritàrd potenziàl del controlladór in di sò gioeugh.

Tucc e dò i consòll hinn compatìbil cont i tecnologìj de la visión Dolby e de l’àudio Dolby.

### Confront
La tabèlla chichinscì la fa vedè el confront infra i componént principàj di quatter generaziٙón de la consòll de l’ Xbox.

### Controllador e accessòri
Tucc e dò la Series X e la Series S gh’hànn su on modèll al corrént de controlladór Xbox One senza fil, che’l gh’aveva l’obiettìv de vèss pussée còmod de vèss doperà con l’adattàss a divèrsi grandèzz de la man. I gh’hànn denter i istèss pulsànt principàj compàgn del controlladór vegnùu prima: du giòistìch che pòden vess schisciàa, ona crusètta, quatter pulsànt d’azión, du pulsànt per el sistèma ("Visualizza" e "Menu"), el pulsànt “home” principál de l'Xbox, du mànich per toeuvell in man (a dèstra e a sinistra) e du pùlsant in sui fiànch (a dèstra e a sinistra). El noeuv controlladór el gh’hà anca on pulsànt “spartiss” arént ai "Visualizza" e "Menu", che l ven doperà per registràa e spartì con di àlter dopratór di vìdeo o di immàgin catturàd del schèrmo relatìv al gioeugh. El dopradֶór el podarà ciappà on immàgin del schèrmo cont el schiscìa on pulsànt “spartìss” ona vòlta, , inveci cont el tegnìi schisciàa el pulsànt “spartìss” l’esperienza de gioeugh la comenzerà a vèss registrada, e  poeu la podarà vèss caregada in sui red sociàj o in sul sò  fluss de l’Xbox medèmm de manera  vèss spartìda con di alter dopratór.

La Microsoft l’hà desquattàa che con l’adattàa la grandèzza a la man de on fioeulìnn de vòtt agn, a hinn stàa bònn de adattà el progètt a 'na part pussée granda de la popolazión e donca el gh’hà di impugnadùr pussée scolpìi e i pulsànt del grillètt pussée rotondàa e piscinìtt. La crusètta la gh’hà adèss on aspètt concàv del quàl ‘l disegnadór navigàa de consòll, el Ryan Whitaker, l’hà dìi che l’era 'na manera de mètt insèma el stil de la crusètta normál in sul controlladór standard de l’Xbox One e ‘l tipo Elite per permètt ona vasta gamma de stil de gioeugh. Di pont de toccà piscinìtt hinn stàa giontàa oltra ai pulsànt inscì de iuttà i giogadór a moeuv i did sora i cománd.  El controlladór el và adrée a doperàa dò batterij AA, anca se la saraà disponìbil come accessori ona batterìa recaregàbil. La Microsoft l’hà desquattàa per mèzz di statistegh sora di grupp de studi, che i giogadór i eren spartìi pressappòch 50/50 quant al doperà i batterij putòst che recaregà e donca hànn fonìi el controller con tucc e du i opzión.

El controlladór el dopera l’istèss protocòll senza fil introdòtt de l’Xbox One e l’è retrocompatìbel cont i consòll giamò esistént de l’ Xbox One. I contròlladór Xbox One esistént hinn anca compatìbil con l’ Xbox Series X. El noeuv controlladór l'è anca compatìbil cont el standard  Bluetooth Low Energy che 'l permètt de mèttel insèma ai dispositìv mòbil  e di alter apparécc compatìbil cont el standard, e 'l gh'hà denter on archivi per tegnì a ment questi connessión chì. El noeuv controlladór el dopera ona pòrta  standard USB-C de caregà la soa batteria.

El Spencer l’hà dìi che l’Xbox Series X facilmént el gh’avarà minga sùbit el suppòrt per la realtà virtuál al sò slanz, e che se spètten che ògni suppòrt per la realtàa virtuál el sarà fondàa sora i componènt Windows Mixed Reality che gh’è denter in di componént del Windows 10 de la consòll, ma de tucc i manér l’èra nò on obiettìv in del svilùpp de la consòll innánz de la diffusión in del mercàa.

## Programmadura e funzionalitaa de sistèma
Tucc e dò i consòll gh’hànn ona interfaccia utént compàgna  de l’Xbox One, però gh’è stada ona riduzión del 40% de l’utilizzazión de la memòria per migliorà la soa velocità.  Second el grupp de svilùpp de l’interfaccia utént, la pagina iniziál (Home) la se càrega pu o men a la metà del temp rispètt a l’Xbox One. Di àlter cambiamènt tiren denter la gionta de alter elemènt per migliorà l’interfaccia-utént, on caràtter del tèst pussée fàcil de vèss leggiùu, la riorganizzazión de cèrt caratteristich de conformà, e ‘l miglioramént di funzión che servissen de spartì i contegnùu con di àlter dopradór. Chi cambiamént chì hinn stà miss denter ind la programmadura de sistèma de l'Xbox One, ind l'aplicazión Xbox de Windows, e ind l'aplicazión mòbil de l'Xbox in del cors del settember del 2020. Segond l'anteprimma del sistèma, circa 200 MB de spazzi hinn stàa riservàa a l'unitàa intèrna de l'Xbox Series X per i fàil de sistèma.

I fonzión de la consòll per pizzàla de noeuv a la svèlta i farànn de manera che i utént podarànn fermàss e taccà de noeuv pussée de vun gioeugh a la vòlta, e anca mèttes adrée anmò con di giouegh sospendùu quand che la consòll la ven smorzada e poeu pizzada anmò.

Tanti vìdeo e trasmissión in strìming sarànn disponìbil grazie al sòftwèr de sistèma al slanz de la consòll; in particolar la sarà la primma vòlta che l’Apple TV la sarà disponìbil in sui consòll Xbox.

La consòll la sfruttarà el servizzi de abbonamènt al gioeugh Xbox Game Pass, per dàgh ai utént di possibilità de andà denter senza lìmit a di centèn de videogioeugh che pòden vèss descaregà a ‘n prezzi mes a mes. Compagn che con l’XBox One, tucc i gioeugh de proprietà del costruttùr e quajvun scernìi foeura di àlter produttór sarànn doperàbil al momént che la consòll l’è mandada foeura. Come part del servizzi, i utént podarànn doperàa i gioeugh di sò consòll a distanza (in strìming) in su on dispositìv mòbil adàtt per mèzz de la pitattforma de strìming di gioeugh  xCloud de la Microsoft. La sarà disponìbil senza di alter cost per i inscrìtt al Game Pass Ultimate.

La Microsoft la pianìfica de migrà el servizzi xCloud di sèrver blade fondàa sora l’Xbox One S ai sistèma fondà sora l’Xbox Series X a partì del 2021.
## Gioeugh

I sviluppadór hinn bònn de ottimizzà i gioeugh XBox One giamò esistént e quèj noeuv  per cattà su i vantàgg di tecnologij de Xbox Series X, infra i quàj 'na portada grafica maggiora, 'na freguenza di fotogramma pussée svèlta, el rèy tréising, e ‘l suppòrt per l’archittettura de l’archivi de la consòll. Chi gioeugh chì  sarànn vendùu cont el boll "Ottimizzàa for la Series X". La Microsoft l’è’drèe a offrì ona struttura de distribuzión conossùda come  "Smart Delivery" che la descaregarà in manera automatica  i tipi di gioeugh ottimizzàa per la consòll de l’Xbox One quand ch'a hinn disponìbil; la Microsòft l’hà propòst quèlla caratteristica chì ai editór che voeuren pianificà de mandà foeura di elaborazión di gioeugh specifich per la Series X dòpo che l’è stàa pubblicàa l’Xbox One e ai dopradór che voeuren migrà  de on Xbox One a la Series X.

La Microsoft la ghe proibìss nò ai sviluppadór de mandà foeura di gioeugh esclusìv de l’Xbox Series X.. La compagnìa l’è ‘drée a preferì on passàgg "dolz" pussée in lìnea cont el gioeugh al PC, indoe che i sviluppadór  pòden 'vègh come obiettìv on gioeugh òttim in su ona macchina de alt livèll (compagn de la Series X), ma permètt tuttamànch de giogà cont ona fedeltà ridòtta in su 'na macchina de livèll pussée bass (compàgn di consòll de l’Xbox One). El capp di Xbox Game Studios, el Matt Booty, l’hà deciaràa che Microsoft la voreva sicurà a chi che compren i consòll de l’Xbox One innànz del pubblicazión de la  Series X i pòden ancamò "pensà de ‘vègh fàa on bon investimént e che la Microsoft la se impègna a fornìgh i contegnùu". El Spencer l’hà spiegàa che quèlla manera de lavorà chì la consisteva in del mètt el giocadór al center putòst che la consòll, e in del "forzà" nò i utént a migrà . Segond el Spencer, quèll concètt chì l’è vegnùu possìbil in part grazie a molti di filiàj di Xbox Game Studios ch’a hinn navigàa a realizzà i gioeugh anca in sui compiuter personàj, indoe ch'a gh’è, per la macchina, ona fila de obiettìv  de vèss realizzà. L’istèssa manera de lavoràgh adrée al svilùpp di gioeugh per el compiuter personál l’è stada doprada per realizzà i gioeugh de l’Xbox Series X che podarìssen ciapà on spazzi inferiór ind la memòria  inscì de girà ben in di consòll de l’XBox One ancabén, de tucc i manér. se vantaggen  de la macchina noeuva. 

A l’inviada, el Spencer l’hà suggerì che i gioeugh sò pròpi di sò studi sarìssen stàa compatìbil tant con la piattaforma Xbox One quant con quèlla de l’Xbox Series X per i "du agn ’drée a vegnì”, ma i giornalista s’a hinn accòrt che ind on quajvun di gioeugh de proprietà  introdòtt con l'Xbox Game Showcase in del luj del 2020  hànn saltà via la menzión de l’Xbox One. Ancabén a se pensàss che nissùn de sti gioeugh chì el fudèss de slanzà insèma a ’na consòll, i gh'avarìssen de vèss mandà foeura denter in de la finèstra de temp suggerida in precedenza del Spencer. Quèst l’hà menà l’Aaron Greenberg, direttór generál de Xbox Games Marketing, a chiarificà che chì gioeugh chì i eren stàa sviluppàa innanz de tutt  per l’ Xbox Series X, cont el lassà la scèrna de faj diventà compatìbil con l’Xbox One manemàn che andàven innanz.

La Microsoft la gh’hà nò impòst nessun requisìi compàgn per on passàgg dolz ai alter sviluppadór, cont el permèttegh a lor de offrì di gioeugh esclusìv de l’Xbox Series X o inscambi di sistèma de aggiornamént de l’edizión de on gioeugh fàa a pòsta  per l’Xbox One, ancabén el *[[Video Games Chronicle]]* l’hà raportàa che la Microsoft l’aveva ruzàa i editór a tegnì avèrta la possibilità de fa l’aggiornamént semai che i avrìssen decidùu de scernì quèlla opzión chì. La CD Projekt RED e l'Ubisoft  s'hinn miss adrée a doperà el Smart Delivery per i sò noeuv gioeugh de mandà foeura.L' Electronic Arts l'hà deciaràa che, per almànch vun gioeugh, el *[[Madden NFL 21]]*, l'offrirà on percórs d'aggiornamént a gràtis del modèll Xbox One a l'Xbox Series X innanz de mandà foeura el pròssim gioeugh *Madden NFL*.
### Retrocompatibilità
La Microsoft l’hà deciaràa che l’Xbox Series X e ‘l Series S i sarànn compatìbil con tucc i gioeugh giamò compatìbil in su l’Xbox One (foeura quèj che gh’hànn besògn del sensór Kinect), comprés l’Xbox 360 e i gioeugh orginàj de la consòll de l’Xbox incoeu compatìbil  con l’Xbox One, de manera de permèttegh a la consòll de vèss compatìbil con quatter generazión de gioeugh.  Per raggiòng quèll livèll de compatibilità chì, la Microsòft l’hà annonziàa che la gh’avarìss minga pu mandà foeura nissùn àlter gioeugh per l’Xbox 360 o per l’Xbox originál in del programma de compatibilità del giugn del 2019 cont i modèj innánz de l’Xbox One, e che la gh’avarìss inveci doperàa el sò lavorà per sicurà che chi vègg gioeugh chì i fudèssen doperabil anca in su l’Xbox Series X. La retrocompatibilità a l’è ona caratteristica al momént del slanz, con la Microsoft che la s'è missa adrée a lavorà per pussée de 500.000 or per convalidà di miár de gioeugh che partenéven la libreria compatìbil con l'Xbox One;  El Spencer l’hà dìi a Dicember del 2019 che lù medèmm l’è stàa ‘drée a juttà a verificà la retro compatibilità di gioeugh.  Intanta che el slanz l’era ‘drée a vesinàss, la Microsoft l’hà miss giò i mèzz al fin chè i giogadór ipodèssen suggerì di gioeugh ulteriór de fà diventàa retrocompatìbil, cont el deciarà che "De spèss el tirà a vóltra ancamò di tìtol stòrich el compòrta ‘n mes’ciòzz complèss de sfìd tècnich e de licenza, tuttamànch el grupp l’è ‘drée a fa tutt quèll che l’è possìbil per andà adrée a mantegnì i nòster gioeugh collettìv ch’a n’hinn stàa lassàa."

Per i gioeugh pussée vègg a l’è possìbil a fà fonzionà i opzión di procèss de grafica avanzàda minga programmàd a l’inviada in del gioeugh quand che’l ven fa girà ind la consòll, per esempi la restituzión a alta gamma dinamica (HDR) in forma automàtica l’è compatìbil con l’aprensión automatica, cont el redoppi de la freguenza di fotogramma, eel filter anisotròpich 16x, e l’aumént de la risoluzión. El lavorà fàa de l’Xbox Advanced Technology Group innánz de slanz, l’è stàa concentràa sora el pont fin al quàl i sarìssen stàa bònn de portàgh chi miglioramént chì anca ai gioeugh de l’XBox orginàl ind la libraria de retrocompatibilità , cont el mèttegh su di fonzión, compàgn de l’HDR o el migliorà la freguenza di fotogramma di gioeugh, al fin ch'i pòden vèss programmà per ona cèrta freguenza di fotogramma fissa.  I gioeugh retrocompatìbil hinn compatìbil anca per mèzz de la fonzión Quick Resume. I salvamént in del clàud pòden vèss doperàa per migrà foeura de l’Xbox One, e la Microsoft l’hàa deciaràa che l’avarìss giontàa di salvamént a gratis a l’Xbox 360 de manera de podè migràll anca a i consòll de la Series S/X

In de l’Xbox Series S podèn girà i gioeugh de l’Xbox One d’ona manera pussée efficienta, el filter anisotròpich, e l’ sostègn de l’HDR automàtich, tuttamànch l'Xbox Series S l’è nò compatìbil cont i miglioramént de l’Xbox One X. La Microsoft la ghe dà ai sviluppadór di istrumént de svilùpp per controllà el rendimént di sò gioeugh fàa per l’Xbox One in di consòll di seri X e S, i quàj pòden suggerì di manèr de ottimizzà "fàcil come el cambià trée lìnej de còdes" per sostegnì i miglioramént quant a la retrocompatibilità. 

## Sortida
In del Marz del 2020, la Microsoft l’hà deciaràa che impunemànch la pandemìa de COVID-19, l'è fàcil che l’Xbox Series X la sìa spedida innánz de la fin del 2020, ancabén i gh'avèssen de curà i cadèn de fornidura e la sicurèzza di sò lavoradór.  Donca, el Spencer el credeva che intanta che i macchinn fisich seguitarànn a vèss fornìd a temp, i gioeugh pront per la finèstra de pubblicazión de l’Xbox Series X podarìssen vèss ritardà per via de la pandemìa. in de l’agóst del 2020, la Microsoft la s’è impagnada a ona finèstra de pucclicazión  de l'Xbox Seires X, cont el dì che la consòll l'era 'drée a vesinàss a la sortida.

Tucc e dò i consòll Xbox Series X e Series S hinn sortìi el 10 de november 10 del 2020. La Microsoft l’hà confermàa che la Series X la costa 499 €   e la Series S  299. La Microsoft l’hà dìi che 31 gioeugh sarànn disponìbil al momént del slanz, comprés sìa i prodòtt di sò Xbox Game Studios sìa quèj di alter editór, oltra quèj che vegnìven de la soa retrocompatibilità cont i modèj indrée de Xbox One. Intanta che ‘l gioeugh *[[Halo Infinite]]* l’era stàa pensàa come nòmm de slanz quand che la consòll de la Series X l’è stada mandada foeura per la primma vòlta, la Microsoft e ‘l 343 Industries i hànn scernìi de fa slittà la soa sortida dòpo el slanz de la consòll per via di problèma de produzión ligàa a la pandemìa de COVID-19.
La Microsoft l’andarà adrée cont i sò piàn de finananziamént Xbox All-Access (che gh’hànn denter la macchina fisica, l’Xbox Live Gold, e l’Xbox Game Pass come part d’on piàn de pagamént mes a mes)  per la Series X. I piàn d’incoeu de All Access con l’ Xbox One  gh’avarànn denter di percórs per l’aggiornamént  a l’Xbox Series X, e ‘l Spencer  l’hà dìi che in del futùr a gh’è sarànn di aggiornamént compàgn per l’Xbox Series X. L'opzión All-Access per l'Xbox Series X la sarà fondada sora on piàn de 35 € al mes per 24 mes e  per l'Xbox Series S de 25€/mes.

Al momént de la disgarbiada de la forma verticál de l'Xbox Series X, ona barzellètta popolár in su la red l’hà paragonada a ‘n frigorifer. Innánz de la sortida de la consòll, la Microsoft l’hà prodòtt on nùmer limitàa de frigorifer fàa su compàgn del defoeura de l’Xbox Series X, quàjvun di quàj destribuìi a di celebrità compàgn del Snoop Dogg, e di alter dàa vià per partecipà a ona gara.

## Accoglienza

### Giudizzi
Al momént del slanz, i critich en hànn parlà ben de la noeuva macchina de la consòll e di sò miglioramént grafich, de la riduzión di temp de caregamént, e del fòrt sostègn a la retrocompatibilià, ma per via de la mancanza di esclusìv de la consòll, a hinn restàa tra el gnàcch e ‘l petàcch sora la potenza de la consòll. Per quèst, tanti i pensàven minga che chi consòll chì rappresentàssen la pròssima generazión di consòll domèstich al momént del slanz, degià che gh’aveven di capacità paragonàbil ai compiuter personàj che pòdeven vèss quistà a quèj temp là, a l’oppòst de la Sony che l’aveva mandàa foeura  la PlayStation 5 come macchina del tutt de noeuva generazión. La Series X l’era generalmént considerada l’unitàa migliora, degià che i limit de càlcol  e de spazzi de la Series S compòrten on’esperienza de navigazión men pràtega, ancabén funzionál.  El Richard Leadbetter de l'Eurogamer l'hà dìi: "La me piàs la noeuva macchina per quèll che in teorìa mi pòdi sperimentà con lee e la realizzazión espèrta de  tanti di sò caratteristich che vàrden lontán e per quèst, mi pensi de conóss anmò amalastànt la macchina." La Keza MacDonald del *[[The Guardian]]* l’hà dìi che, ancabén ghe sia minga stada sùbit tanta fòrza in del comprà la consòll al momént del slanz, "A gh’è pòcch de criticà: i hànn fàa tutt quèll che i hànn mettùu in paròla de fa, e l’hàn fa de bon” El Kris Graft e ‘l Chris Kerr de la *[[Gamasutra]]* i hànn dìi che la "Microsoft l’hà fornìi du pont de entrada che pòden voltà i giogadór in di cliént a la longa, e a l’istèss temp l’hà scacenllà l’idèa de generazión cont el fagh conóss ai persònn tanti gioeugh, passàa, presént e futùr."

### Vendit
Innanz de la sortida  de l’Xbox Series X/S, el Spencer l’hà rebattùu che la posizión de la Microsoft l’è che la pubblicherà nò i nùmer precìs di véndit di noeuv consòll. El Spencer l’hà deciaràa: "mi soo che ‘l par 'na manera de manipolà e me scusaróo per quèst ma mi voeuri nò che ‘l mè grupp el se concentra in sui véndit de consòll. "

Segond la Microsoft, el slanz de l'Xbox Series X e la Series S l'era  stàa el slanz de ona consòll de Xbox pussée grand de tucc, cont el nùmer maggiór de consòll vendùu in del cors di primm 24 or in divèrsi paés rispètt a tucc i Xbox vegnùu prima. Al momént del slanz l’ Xbox Series S l’hà anca giontàa la percentuál pussée alta de noeuv giogadór per ciascheduna consòll.  El slanz pussée grand vegnùu prima per ona consòll Xbox l'era stàa l'Xbox One, che l'hà vendùu on millión de unitàa  in di primm 24 or che l'è stàa disponìbil.Al moment ch’a hinn stàa mandàa foeura a gh’èren di mancánz de fornidura per tucc e du i modèj X e S de la consòll de l’Xbox. El direttór finanziari de l’Xbox, el Tim Stuart, l’hà dìi che l’era fàcil che la scarsitàa l'andàss adrèe in del cors del primm quadrimèster del 2021, degià che se spèttava che la  soa cadena de fornidura la sarìss rivàda a la soa piena capacitàa a comenzà del segónd quadrimèster de l’ann solár.  La scarsitàa de fornidùr l'hà fàa andà sù i prezzi e la gh'hà mettùu la lisca a di azión de compravèndita in sui sit de commèrc de la red, cont i consòll ch'a hinn vegnùu car fin a 5000 USD.  

In del cors de la primma setimana de la sortida in Giappón, 16,247 màcchin Xbox Series X hinn stàa vendùu, intanta che 4,287 màcchin Xbox Series S vegnìven vendùu in del cors de l’istèssa setimana. 

## Vos correlad

* PlayStation 5

## Referiment